**Spletna stran Združenja endokrinologov Slovenije endodiab.si**

Združenje endokrinologov Slovenije (ZES) ima 120 članov, ki že desetletje in dlje s pridom uporabljamo svojo spletno stran **endodiab.si**. Ustvarjalec in tehnični urednik portala endodiab.si je dr. Iztok Štotl, ki stran sproti posodablja in tehnično nadgrajuje.

Trenutno na osrednjem mestu portala endodiab.si kraljuje logotip **6. SEK z obvestilom, da od 22. do 24. novembra prirejamo 6. Slovenski endokrinološki kongres na Bledu**, največji strokovni dogodek z zanimivim programom in uglednimi tujimi in domačimi predavatelji. Tam je povezava na spletno stran kongresa s programom, prijavnim mestom in drugimi informacijami.

Na spletni strani endodoab.si obveščamo člane in druge, ki zaidejo na endodiab.si, o

* strokovnih,
* izobraževalnih,
* znanstvenih dogodkih s področja endokrinologije, diabetologije, tirologije in sorodnih ved v Sloveniji in po svetu.

Na portalu so **povezave do spletnih strani najpomembnejših evropskih in mednarodnih endokrinoloških in diabetoloških združenj**, kjer so med drugim na voljo

* prosto dostopni pregledni članki,
* mednarodne smernice za zdravljenje endokrinih bolezni, elektrolitskih motenj, presnovnih bolezni in drugih.

Na **endodiab.si** je tudi zbirka praktičnih priporočil za zdravstvene delavce, slovenskih smernic za obravnavo diabetesa, osteoporoze, zapletov sladkorne bolezni in drugih koristnih napotkov.

Spletno stran poleg zdravnikov uporabljajo tudi naše **medicinske sestre**, ki delajo na področju diabetesa in endokrinologije. Sestre so zelo aktivne na izobraževalnem področju, prirejajo tradicionalne izobraževalne dogodke in publicirajo izobraževalno literaturo za strokovno in laično publiko.

Spletna stran ne prikazuje reklamnih spotov ali tržnih sporočil.

Na endodiab.si so dobrodošli vsi, ki si želijo koristnih informacij in novih vedenj s področja endokrinologije, diabetesa in sorodnih ved.

Prof. dr. Marija Pfeifer

Predsednica Združenja endokrinologov Slovenije

V Ljubljani, 24. 9. 2018